બેએક માસ પૂર્વે મનુભાઈ શાહ અને રતિલાલ બોરીસાગર સાથે એમની ખબર કાઢવા જવાનું થયું. જાણેલું કે એમણે હોસ્પિટલનો ત્યાગ કર્યો છે. કહે: બસ, બહુ થયું. અમે એમ માનીએ? પછી તો વસુબહેન, ભાગ્યેશ, રઇસ પણ જોડાયાં. માધવને વાત કરી. કિડની હોસ્પિટલમાં લોહીનું ડાયાલિસિસ કરવાની સગવડ. વિનોદભાઈ મિત્રો અને કુટુંબીજનોના પ્રેમને વશ થયા. બેએક માસ સહુની વચ્ચે હાજર રહ્યા. 23 મેની સાંજે એમના ચાહકોની સંખ્યા જોઈ. માત્ર સાહિત્ય ક્ષેત્રના નહીં, સમગ્ર ગુજરાતના એ લાડકા હતા. મૈત્રીના માણસ હતા. પોતાની તબિયતની ચિંતા વિના ગુણવંત શાહ મળવા આવે. બંને નવું નવું વાંચવાના શોખીન. વિનોદભાઈ જાતને કેળવતા રહ્યા અને પૂરા કદના લેખક બન્યા. ગુજરાતના વિદ્વાન હાસ્યકારોમાં સ્થાન પામ્યા.